DIVA – recomandări aprilie 2024
Seria polițistă franceză "Crimă în…"
În fiecare miercuri, de la ora 20:00
Luna aprilie începe cu noi peisaje idilice care ascund monștri, în seria de filme polițiste franceze "Crimă în…" ("Crime à…"), difuzate în premieră de DIVA și luna aceasta. Începută în martie (cu filmul TV "Crimă în Luberon"/"Crime dans le Luberon", 2018), seria este axată pe cazurile investigate de procuroarea Élisabeth Richard (Florence Pernel), alături de jandarmii locali. Cele 4 premiere din serie, difuzate în aprilie de DIVA, sunt:
- 3 aprilie – "Crimă în Herault" ("Crime dans l'Hérault", 2019), în care șefa unui club de noapte este găsită moartă în biroul ei, cu seiful golit, și nu trece mult până când o a doua crimă (și apoi o a treia) complică foarte mult cazul, pentru Élisabeth Richard, Charles Jouanic (Guillaume Cramoisan) și Caroline Martinez (Lola Dewaere, cunoscută din serialul "Astrid și Raphaëlle", de pe DIVA);
- 10 aprilie – "Crimă în Larzac" ("Crime dans le Larzac", 2020), în care uciderea unui fermier deloc popular aduce pe masa anchetatorilor un nou puzzle și o multitudine de potențiali făptași;
- 17 aprilie – "Crimă în Biot" ("Crime à Biot", 2021), în care anchetatorii vor să afle cine a otrăvit-o cu fentanyl, la o cină dedicată comercianților, pe o femeie care a moștenit recent sticlăria de succes a soțului ei;
- 24 aprilie – "Crimă în Ramatuelle" ("Crime à Ramatuelle", 2022), în care Élisabeth Richard și Caroline Martinez investighează moartea unui șef de podgorie, omorât cu o statuetă.
Filme romantice de primăvară
În fiecare sâmbătă și duminică, de la ora 16:00
Câte două filme romantice de primăvară, în fiecare weekend (dintre care 6 premiere, pe post), pentru după-amieze pline de iubire – asta le-a pregătit postul de televiziune DIVA telespectatorilor, în luna aprilie. Ce povești noi de dragoste pot urmări amatorii genului, în a doua lună de primăvară, la DIVA:
- 6 aprilie, ora 16:00 – "Dragoste în Hawaii" ("Romance in Hawaii", 2023); plajele nisipoase și dansul aprind pasiunea unei femei de carieră (Kelley Jakle), care redescoperă bucuria și iubirea, pe paradisiaca insulă americană, alături de un instructor local de hula (Cedric Jonathan);
- 7 aprilie, ora 16:00 – "Dragoste în floare" ("Love in Bloom", 2022), care aruncă o privire sinceră asupra universului relațiilor romantice, prin intermediul poveștii Ameliei (Susie Abromeit), care trebuie să salveze nunta surorii ei, alături de cavalerul de onoare Grayson Tanner (Julian Haig);
- 13 aprilie, ora 16:00 – "Deserturi cu dragoste" ("Baked with a Kiss", 2022); un strop de magie care dă greș și deserturi absolut delicioase formează rețeta dezastrului… sau a iubirii neașteptate, în acest film cu Ansley Gordon și Jonathan Stoddard în rolurile principale;
- 14 aprilie, ora 16:00 – "Dragostea în joc" ("Hearts in the Game", 2023); Hazel Miller (Erin Cahill) trebuie să-l ajute pe jucătorul de baseball Diego Vasquez (Marco Grazzini) să-și refacă imaginea, după ce s-a blocat pe teren, la campionatul World Series; din păcate, Diego e fostul ei iubit din liceu, care i-a dat papucii.
- 20 aprilie, ora 16:00 – "Potrivirea perfectă" ("One Perfect Match", 2023), în care renumita pețitoare Lucy Marks (Merritt Patterson) se îndrăgostește de noul ei client, afaceristul Finn Grayson (Joshua Sasse);
- 28 aprilie, ora 16:00 – "Dragoste la podgorie" ("Romance at the Vineyard", 2023); Allee Balzerini (Susie Abromeit) se chinuie să mențină pe linia de plutire podgoria familiei sale, iar nou-apărutul Ethan Blake (Tim Ross) o ajută, deși nu este deloc cine pare a fi.
Filmele thriller de joi seara
În fiecare joi, de la ora 20:00
Seria de filme thriller difuzate în premieră, în fiecare seară de joi, continuă și în luna aprilie, la DIVA, cu un nou calup de povești TV cât se poate de intense. Colecția cutremurătoare din luna aprilie include povești cu surori răzbunătoare, în care bogăția ascunde monștri, iar orașele mici sunt pline de secrete periculoase:
- 4 aprilie – "Triplă amenințare" ("Triple Threat", 2022), în care viața gemenelor Reina și Alex (interpetate de Scout Taylor-Compton) este dată peste cap de o a treia soră, separată de ele la naștere, care a pus la cale un plan malefic;
- 11 aprilie – "Frumos, bogat, mortal" ("Crazy, Rich and Deadly", 2020), un thriller în care fațada bogăției se sfărâmă atunci când scânteia iubirii se aprinde; când Brandi (Natasha Wilson) este invitată pe domeniul familiei iubitului ei, Aaron (Taylor Napier), descoperă că tatăl acestuia este unul dintre cei mai bogați oameni din țară și că ascunde secrete periculoase;
- 18 aprilie – "Tuns, vopsit, crimă" ("Cut, Color, Murder", 2022); Ali Reed (Julie Gonzalo) are propriul salon de coafură, dar e și detectiv amator; când în orășelul în care are loc acțiunea este omorât cineva, se aliază cu un detectiv particular (Ryan McPartlin), pentru a elucida crima;
- 25 aprilie – "Crima din Cherry Springs" ("Redemption in Cherry Springs", 2021); aflată în vacanță în orășelul ei natal, reporterul Melanie Abrams (Rochelle Aytes) investighează dispariția misterioasă a unui prieten din copilărie.
Seriale care continuă:
"Durere și vindecare", sezonul 2 ("Nurses"/"Enfermeras", 2022)
De luni până vineri, câte două episoade, de la ora 16:00
Telenovela columbiană "Durere și vindecare" ("Enfermeras", 2019-2022) continuă la DIVA, cu sezonul 2, în care pacienți și probleme noi populează holurile Spitalului Universitar Santa Rosa. În noile episoade, eroina María Clara González (Diana Hoyos) își reface viața personală, dar logodna ei nu-i pică deloc bine lui Román (Pedro Palacio). Pe plan profesional, María Clara are o serie de idei pentru a scăpa instituția amintită de criza financiară în care se află. Și nu este singura: și Victoria (Paula Barreto) are propriile sugestii; în paralel, aceasta își face griji pentru viitorul fiului ei, Andrés (Carlos Baez). Primul sezon din telenovelă s-a încheiat la finalul lunii martie 2023, la DIVA.
"Blanca" (sezonul 2, 2023)
În fiecare luni, de la ora 20:00
Al doilea sezon al serialului polițist "Blanca" continuă în fiecare luni seară, cu episoade noi, în care eroina interpretată de Maria Chiara Giannetta este consultant cu drepturi depline în cadrul poliției. Asta înseamnă că are parte de provocări noi și dificile la locul de muncă, care o pun din nou în centrul investigațiilor de la secția San Teodoro. Fiecare episod se concentrează pe investigarea unui caz într-un decor special ales, dintre cele mai celebre locații din Genova, pentru a explora lumi diferite și oamenii care trăiesc în ele, reprezentați cu realism și un strop de comedie. Pe lângă fiecare mister episodic, există și unul general, care generează întrebări de-a lungul întregului sezon: secția de poliție este atacată de un terorist misterios, care răspândește panica în oraș și o atrage pe Blanca în jocul lui malefic. Într-o cursă contracronometru, aceasta va face tot ceea ce este necesar pentru a-i proteja pe cei din jur. Serialul este inspirat de seria de cărți omonime, semnate de Patrizia Rinaldi, publicată din 2009 încoace.